
1. Բացատրագիր
1. Համաշխարհային արդի զարգացումները, շրջակա միջավայրում և հասարակական հարաբերություններում կատարվող աննախադեպ փոփոխություններն անմիջական ներգործություն են ունենում մարդու առողջության և հասարակական համակեցության վրա` տարատեսակ խնդիրների թվում առաջին պլան մղելով կրթության դերի կարևորումն ու որակի բարելավումը: Վերոհիշյալ հրամայականով է պայմանավորված առողջապահական կրթության քաղաքականության վերաբերյալ Հայաստանի Հանրապետությունում առկա օրենսդրությունը, որում նշված է.
«Կրթության մասին» ՀՀ օրենք (1999թ.), հոդված 18, կետ 5[footnoteRef:1] [1: https://www.arlis.am/documentview.aspx?docID=68299] 

«Միջին դպրոցում ուսուցումը նպատակաուղղվում է առողջ ապրելակերպի, աշխարհի և բնության վերաբերյալ սովորողների գիտական պատկերացման ձևավորմանը, ինքնուրույն աշխատանքի, կրթության և հասարակական ինքնուրույն գործունեության համար անհրաժեշտ գիտելիքների նվազագույն ծավալի ապահովմանը:»
«Մարդու վերարտադրողական առողջության և վերարտադրողական իրավունքների մասին» ՀՀ օրենք (2002թ), հոդված 5[footnoteRef:2] [2: https://www.arlis.am/documentview.aspx?docid=75284] 

«Դեռահասները իրավունք ունեն.
1.	սեռական դաստիարակության, ինչպես նաև սեռական և վերարտադրողական առողջության պահպանման,
2.	իրազեկ լինել սեռական հասունացման, սեռական և վերարտադրողական առողջությանը վերաբերող հարցերին, ունենալ անհրաժեշտ գիտելիքներ հղիության արհեստական ընդհատման, սեռավարակների, այդ թվում` մարդու իմունային անբավարարության վարակի (ՄԻԱՎ) կանխարգելման ժամանակակից մեթոդների վերաբերյալ»:
2. Առողջ ապրելակերպի և սեռական դաստիարակության ընդգրկումը կրթական ծրագրերում նման է առողջությանը սպառնացող վարակիչ հիվանդությունների դեմ համընդհանուր պատվաստմանը՝ այն կարող է դեռահասներին և երիտասարդներին պաշտպանել անխոհեմ վարքագծի հետևանքներից, ինչպես նաև նախապաշարմունքներից ու մոլորություններից և հետագա կյանքում դառնալ նրանց առողջության գրավականը: Պատանիները կյանքի տարբեր իրավիճակներում պետք է կարողանան ճիշտ կողմնորոշվել և որոշում կայացնել հօգուտ սեռական և վերարտադրողական առողջությունն ապահովող վարքագծի: 
3. Սույն փաստաթուղթն ուղղված է հանրակրթության իրականացման ամբողջ ժամանակաշրջանում սովորողների առողջության, անվտանգության, ապահովության հետ կապված խնդիրների ու հարաբերությունների բնութագրմանն ու դրանց կարգավորմանը: Այն մշակվել է համաձայն` 
Հայաստանի Հանրապետության «Հանրակրթության մասին օրենքի» հոդված 5[footnoteRef:3]-ի դրույթների՝  [3: https://www.arlis.am/documentview.aspx?docid=94683] 

«1. Հանրակրթությունը նպատակաուղղված է յուրաքանչյուր սովորողի՝
1) մտավոր, հոգևոր, ֆիզիկական և սոցիալական զարգացմանը.
2) մարդկային արժանապատվության պահպանմանը.
3) իր ընդունակություններին, կարողություններին և առողջությանը համապատասխան ուսումնական միջավայրում նրա հասարակական հարմարեցմանը.
4) ինքնասպասարկման ունակությունների ձեռք բերմանը և ինքնուրույն կյանքի նախապատրաստմանը.
5) մասնագիտական կողմնորոշմանը և մասնագիտական աշխատանքային գործունեության նախապատրաստմանը.
6) ընտանեկան կյանքին պատրաստվածության ապահովմանը.
7) որպես ապագա քաղաքացու ձևավորմանը»: 
Ինչպես նաև համաձայն` 
ՀՀ «Հանրակրթության պետական չափորոշչով»[footnoteRef:4] սահմանված՝ միջնակարգ կրթության շրջանավարտի ակնկալվող կարողունակությունների. «Ինքնաճանաչողական և սոցիալական կարողունակություն - Սովորողներն ընդունակ են ինքնանդրադարձի և ինքնակազմակերպման միջոցով ձգտել ինքնաճանաչման: Նրանք ձևավորում են վստահություն սեփական ուժերի և կյանքի հանդեպ և հաջողությամբ կառավարում են սեփական ժամանակը, գիտելիքներն ու հմտությունները, կարողանում են դրսևորել առողջ և անվտանգ կենսակերպ, ինչպես նաև մասնագիտական կողմնորոշում: Սովորողները դրսևորում են հարգանք, ազնվություն և պատասխանատվություն ինչպես սեփական անձի, այնպես էլ այլոց հանդեպ՝ անկախ տարիքից, սեռից, ազգությունից, բարեկեցության աստիճանից, արտաքին տեսքից, ընդունակություններից, մասնագիտությունից, համոզմունքներից և այլ առանձնահատկություններից: Նրանք սոցիալական հարաբերություններում գործում են կառուցողական և համերաշխ, դրսևորում են ընկերակցելու ունակություն և կոնֆլիկտների խաղաղ և համագործակցային կարգավորման հմտություններ։ Տարբեր մշակույթների, կրոնների, աշխարհայացքների և կյանքի կազմակերպման անհատական պատկերացումների հետ առնչվելու արդյունքում սովորողներն ընդունակ են ճանաչել դրանց տարբերությունները։»: [4: https://www.arlis.am/DocumentView.aspx?docid=149788] 

4. Ըստ Առողջապահության համաշխարհային կազմակերպության բնորոշման՝ առողջությունը ոչ միայն հիվանդությունների բացակայությունն է, այլև հոգեկան, ֆիզիկական, կենսաբանական, սոցիալական լիարժեք բարեկեցությունը: «Առողջ ապրելակերպը» դիտարկվում է որպես միասնական կրթական և առողջապահական խնդիր, ուստի այն սահմանվում է որպես մարդու կենսագործունեության ընթացքում իր և այլոց առողջության նկատմամբ դրսևորվող վերաբերմունք, որն արտահայտվում է տարբեր իրավիճակներում (որոշակի գիտելիքների, կարողությունների և հմտությունների վրա հիմնված) պատասխանատու, անվտանգ վարքագծի դրսևորմամբ և համարժեք գործողություններով: 
5. Լայն իմաստով «Առողջ ապրելակերպը» կյանքում մարդուն անհրաժեշտ որոշակի հմտությունների տիրապետումն է: Առողջապահության համաշխարհային կազմակերպության (ԱՀԿ) կողմից առավելապես շեշտադրվում են` որոշումներ կայացնելու և խնդիրներ լուծելու, քննադատաբար և ստեղծագործաբար մտածելու, հաղորդակցման և միջանձնային հարաբերությունների, ինքնաճանաչման և ապրումակցման, զգացմունքներին տիրապետելու և սթրեսներին դիմակայելու հմտությունները: Սույն հայեցակարգը արտացոլում է նաև ՄԱԿ-ի Կայուն զարգացման[footnoteRef:5] նպատակներն ու դրանց հասնելու գործողությունները, որոնց 2016 թվականի հունվարի 1-ից միացել է նաև Հայաստանի Հանրապետությունը, երբ պաշտոնապես ուժի մեջ մտան «Կայուն զարգացման 2030 օրակարգում» ներառված կայուն զարգացման 17 նպատակներն՝ ընդունված աշխարհի երկրների առաջնորդների կողմից 2015թ. սեպտեմբերին կայացած ՄԱԿ-ի պատմական գագաթնաժողովի ժամանակ: Այդ նպատակներից են՝ «Որակյալ կրթություն» (նպատակ 3), «Լավ առողջություն և բարեկեցություն» (նպատակ 4) և «Գենդերային հավասարություն» (նպատակ 5): [5:  https://www.un.am/hy/p/sustainabledevelopmentgoals ] 

6. Սույն փաստաթուղթն անհրաժեշտ է ոչ միայն ուսումնական ծրագրեր մշակելու համար, այլև կոչված է նպաստելու`
1) հանրակրթության ոլորտում սովորողների առողջության պահպանման քաղաքականության մշակմանն ու իրագործմանը,
2) գիտելիքների ուսուցման, կարողությունների, հմտությունների ու համարժեք վերաբերմունքի ձևավորման ժամանակակից մեթոդների ընտրությանն ու կիրառմանը, 
3) առողջ ապրելակերպին համապատասխան միջավայրի ստեղծմանը և դրա արժևորմանը,
4) վնասակար սովորությունների առաջնային կանխարգելմանը և հակազդմանը, ինչպես նաև սեփական առողջության պահպանման գործում սովորողների ակտիվ մասնակցության ապահովմանը,
5) առողջ սնվելու վարքագծի ձևավորմանը,
6) բնակչության շրջանում հիվանդությունների կանխարգելմանը և առողջության բարելավմանը:



1. Իրավիճակի նկարագրություն
7. Հայաստանի Հանրապետության հանրակրթական դպրոցներում «Առողջ ապրելակերպի» ներդրման համակարգված մոտեցումն ավելի քան քսան տարվա վաղեմություն ունի։ Այն մուտք է գործել դպրոց «Կյանքի հմտություններ» առարկայի ներդրմամբ՝ 1999 թվականից։ Առարկայի հիմքում ընկած էին ԱՀԿ-ի կողմից մշակված տասը հմտությունները[footnoteRef:6], որոնք պայմանավորում են ֆիզիկապես, հոգեպես և սոցիալապես առողջ անձի ձևավորումը։ Առարկան նախատեսված էր 1-7-րդ դասարանների համար, իսկ 8-9-րդ դասարանների համար առարկան անվանվեց «Առողջ ապրելակերպ» և սկսեց դասավանդվել փորձնական 30 դպրոցներում: «Կյանքի հմտություններ» ծրագիրը առանձին առարկայի տեսքով գործեց մոտ 6 տարի, որից հետո՝ մնալով երաշխավորված առարկայացանկում, այնուամենայնիվ, համաձայն 2004 թվականին մշակված Հանրակրթության պետական կրթակարգի[footnoteRef:7] պետք է ինտեգրվեր նոր ներդրված «Ես և շրջակա աշխարհը» առարկայի բովանդակության մեջ, որը նախատեսվում էր 2-4-րդ դասարանների համար։ Առարկայի բովանդակությունը ամբողջությամբ ներառում էր և հիմա էլ՝ նոր չափորշչով և սույն փաստաթղթով սահմանված վերջնարդյուքներով, ավելի համակարգված, ներառում է առողջ և անվտանգ կենսակերպին վերաբերող, տվյալ տարիքային խմբի համար զգայուն բոլոր թեմաները՝ առողջ սնունդ, հիգիենա, աղետների ժամանակ և արտակարգ իրավիճակներում կողմնորոշվելու հմտություններ և անվտանգ վարքագիծ, սեռային կարծրատիպեր, երթևեկության կանոններ, տանը, դպրոցում և բնության գրկում հնարավոր վտանգների կանխարգելում և վարքականոններ, վնասակար սովորություններ և այլն։ 8-11-րդ դասարանների համար ստեղծվել էր դասընթաց՝ տարեկան 14 ժամ ծավալով, որը մինչև նոր ՀՊՉ-ի ամբողջական ներդնումը դասավանդվում էր ֆիզիկական կուլտուրա առարկայի դասաժամերի հաշվին, հիմնականում՝ ֆիզիկական կուլտուրայի ուսուցչի կողմից։ Այս դասընթացը ներառում էր առողջ սնուցում, վնասակար սովորություններ, սեռական հասունացում և վերարտադրողական առողջություն, ՄԻԱՎ/ՁԻԱՀ կանխարգելում, սեռավարակներ, չպլանավորված հղիության ընդհատման հետևանքները, ընտանիքի պլանավորում, սթրեսի կառավարում, սեռային դերեր, սեռական բռնություն, թրաֆիքինգ և այլ թեմաներ, որոնք մշակվել են ինտերակտիվ դասերի, քննարկումների, իրավիճակային խնդիրների վրա հիմնված դասավանդման մեթոդների և ռազմավարությունների սկզբունքով։ Առարկան սկսել է դասավանդվել պարտադիր բաղադրիչի հաշվին 2008 թվականից ՀՀ ԿԳ նախարարի N 637-.Ա/Ք. հրամանի համաձայն։ 2017-2018 թվականներին «Արաբկիր» բժշկական համալիր-Երեխաների և դեռահասների առողջության ինստիտուտի կողմից իրականացված «Դպրոցահասակ երեխաների առողջության վարքագծի հետազոտությունը»[footnoteRef:8] բացահայտեց, որ հայ դեռահասների շրջանում տարածված են անառողջ սննդային սովորություններ, նստակյաց կենսակերպ, ծխախոտի և նարգիլեի օգտագործում, միջանձնային խնդիրներ և ֆիզիկական կռիվներ, առկա է ՄԻԱՎ-ի կանխարգելման վերաբերյալ գիտելիքների պակաս։ Հետևաբար անհրաժեշտություն առաջացավ Հանրակրության պետական չափորոշչի վերանայման, փոփոխման և մշակման աշխատանքերի, ինչպես նաև համընդհանուր ներառական կրթության անցման համատեքստում վերանայել նաև առողջ ապրելակերպի դասավանդման ռազմավարությունն ու սկզբունքները, որոնք պետք է համահունչ լինեն նոր ստեղծվող փաստաթղթի ընդհանուր տրամաբանությանը: [6: https://www.who.int/europe/news-room/fact-sheets/item/a-healthy-lifestyle---who-recommendations]  [7: http://www.irtek.am/views/act.aspx?aid=25829]  [8:  https://iris.who.int/handle/10665/332104, https://hbsc.org/publications/reports/spotlight-on-adolescent-health-and-well-being/] 


1. Փաստաթղթի նկարագիրը
8. ՀՀ կրթության, գիտության, մշակույթի և սպորտի նախարարությունը (ԿԳՄՍՆ) 2019 թվականից ձեռնարկել է Հանրակրթության պետական չափորոշչի, առարկայական ծրագրերի և չափորոշիչների վերանայման, փոփոխման և մշակման աշխատանքներ։ Փոփոխությունների և վերանայման անհրաժեշտությունն առաջացել է ինչպես հանրակրթության ոլորտում առկա մի շարք խնդիրների պատճառով, այնպես էլ աշխարհում ընթացող փոփոխությունների օբյեկտիվ թելադրանքով, որոնք պարտադրում են անընդհատ և համընթաց փոփոխություններ բոլոր երկրների կրթական համակարգերում։ ՀՀ ԿԳՄՍ նախարարությունը իր առջև դրել է հանրակրթության պետական չափորոշչով պայմանավորված մի շարք խնդիրների բարելավման առաքելություն, այդ թվում՝ ԲՏՃՄ (բնագիտություն, տեխնոլոգիա, ճարտարագիտություն, մաթեմատիկա) առարկաների դասավանդման բարելավման, սովորողների հետաքրքրվածության բարձրացման, առարկայական չափորոշիչներով պայմանավորված՝ դասագրքերի և ուսումնական նյութերի բեռնաթափման, առավել նպատակային գիտելիքների, վերաբերմունքների, հմտությունների և արժեքների ամրագրման նպատակ։ Տեղական փորձագետների չափորոշչաստեղծ խումբը որոշակի փոփոխություններ է կատարել գործող փաստաթղթի տրամաբանության և կառուցվածքի մեջ, այն դարձնելով կարողունակությունների վրա հիմնված փաստաթուղթ, որը նախորդ փաստաթղթի համեմատությամբ՝ հիմնական տարբերությունն է: Նախորդը հիմնված էր չափանիշների վրա, որոնք առավելապես ձևակերպված էին որպես գիտելիք, մասամբ՝ հմտություններ և կարողություններ։ Մշակված կարողունակությունները 8-ն են, որոնք իրենց մեջ հնարավորինս ամփոփ ներառում են հանրակրթության հիմնական առաքելությունը՝ ձևավորել քաղաքացի, որն ունի գիտելիքի, վերաբերմունքի, հմտությունների և արժեքների այն ամբողջությունը, որի արդյունքում մենք կունենանք կարողունակ քաղաքացի։ Այդ կարողունակությունները պարտադիր են բոլոր առարկաների համար, որոնք իրենց առարկայով պայմանավորված բովանդակությամբ պարտավոր են հնարավորինս ձևավորել նշված կարողունակությունները։ Այնուհետև փաստաթուղթը ներկայացնում է կրթության երեք աստիճանների՝ տարրական, հիմնական և միջնակարգ կրթության ակնկալվող վերջնարդյունքները, որոնք կրկին հնարավորինս վերառարկայական են և ամփոփ, որոնց մի մասը գուցե երևում է՝ թե որ առարկայի հիմնական առաքելությունը պետք է լինի, բայց դրանք բացարձակ չեն և հնարավորություն են տալիս այլ առարկաներով նույնպես ինտեգրված միավորներով ապահովել այդ վերջնարդյունքը։ Բոլոր երեք աստիճաններում էլ կարևորված է առողջ ապրելակերպը և տվյալ տարիքային խմբին հատուկ բոլոր զգայուն թեմաներն էլ ընդգրկված են վերջնարդյունքներում։ 

1. Դասընթացի նպատակը
9. «Առողջ ապրելակերպի» կրթության հիմնական նպատակն է` սովորողների մեջ ձևավորել սեփական և այլոց առողջությունը որպես կարևորագույն արժեք գնահատելու որակ և այն պահպանելու համար գիտելիքների, հմտությունների, դիրքորոշումների և արժեքների վրա հիմնված անվտանգ վարքագիծ:
10. Ուսումնառության արդյունքում սովորողների մոտ պետք է ձևավորվի համապատասխան վերաբերմունք, առողջությունը որպես կարևորագույն արժեք ընկալելու պատրաստակամություն և այն գնահատելու ունակություն, հանրային համակեցության որակներ, առողջ, ապահով և անվտանգ վարքագիծ` առողջ կենսակերպ, ապրելաձև:
11. Խնդիրները.	
«Առողջ ապրելակերպի» կրթության խնդիրները սահմանվում են հետևյալ հիմնական դրույթներով.
1 Ձևավորել սովորողների աշխարհայացքը, տրամադրել անհրաժեշտ գիտելիքներ և զարգացնել հմտություններ ներքոհիշյալ հարցերի վերաբերյալ`
ա. առողջության պահպանման եղանակները, մեթոդները և հիմնական մի ջոցառումները, 
բ. վնասակար սովորությունների, ռիսկային վարքագծի պատճառով առաջացող հիվանդությունների կանխարգելում,
գ. ծխախոտի, ծխախոտային արտադրանքի, նարգիլեի, նիկոտին պարունակող այլ արտադրանքի (վեյփեր, սնուս և այլ), ալկոհոլի, թմրամիջոցների նկատմամբ բացասական վերաբերմունքի ձևավորում, դրանց օգտագործման կանխարգելում
դ. առողջ սնուցման կարևորությունը, անառողջ սնուցման հետևանքով առաջացող վտանգները, առողջ սնվելու վարքագծի ձևավորում,
ե. սեռերի փոխհարաբերությունների, սեռային կարծրատիպերի վերհանում, սեռերի իրավահավասարության ճանաչում և բռնության կանխարգելում,
զ. առողջության պահպանմանն ուղղված պատասխանատու, անվտանգ վարքագծի ձևավորում,
է. հոգեկան առողջության պահպանում, սթրեսներին դիմակայելու ունակություն, վարակիչ և ոչ վարակիչ հիվանդությունների կանխարգելում, 
ը. մարդու կյանքին և առողջությանը անմիջական վտանգ սպառնացող հիվանդությունների (ՄԻԱՎ/ՁԻԱՀ, սեռավարակներ), թմրամիջոցներից կախվածությունների նախականխում:	
2 Ձևավորել առողջ ապրելակերպի հմտություններ, ինչպես նաև սովորողների մոտ զարգացնել տեղեկատվական աղբյուրներից օգտվելու, տեղեկատվությունը վերլուծելու և համադրելու կարողություն:
3) Օժանդակել «Առողջ ապրելակերպի» թեմաների շրջանակներում սովորողների հետ տարվող արտադասարանական, դաստիարակչական աշխատանքների պլանավորմանը և կազմակերպմանը, առանձին միջդասարանային, համադպրոցական, միջդպրոցական միջոցառումների (օլիմպիադաներ, գիտելիքների ստուգատես-մրցույթներ և այլն) ծրագրմանը և անցկացմանը:	
4) Սովորողներին, նրանց ծնողներին և համայնքի ներկայացուցիչներին ներգրավել առողջ ապրելակերպի քարոզչության և ապահովման խնդիրների լուծմանը: 

1. Բովանդակության կառուցման հիմնական սկզբունքները
12. 	Առարկայի բովանդակությունը կառուցելիս առաջնորդվել ենք հետևյալ ընդհանրական սկզբունքներով.
1) Կառուցված է գիտականության, տեխնոլոգիայի և մշակույթի ժամանակակից նվաճումներին համապատասխան:
2) Պահպանված է տրամաբանական հաջորդականությունը: 
3) Հիմքում ընկած են հիմնարար գաղափարներ, որոնցից բխում են բոլոր թեմաներն: 
4) Կառուցված է հաջորդականության և շարունակականության սկզբունքով՝ պարզից բարդ, նաև հաշվի առնելով ներառականությունը:
5) Հիմնված է սովորողի անձնական փորձառության, իրական կյանքի օրինակների և աշխարհում արագ կատարվող փոփոխություններին նախապատրաստելու սկզբունքի վրա: 
6) Թեմաները ներկայացված են պարուրաձև սկզբունքով՝ դասընթացի ընթացքում ուսումնասիրված նյութերը ընդլայնվում և խորացվում են ավելի բարձր դասարաններում նույն թեմայի աստիճանական ավելի բարձր մակարդակում:
7) Ներկայացված է սովորողների տարիքային առանձնահատկություններին համապատասխան, որպեսզի նրանք ինքնուրույն, միմյանց օգնելով կամ ուսուցչի ուղղորդմամբ այն յուրացնելու հնարավորություն ունենան:
8) Կառուցված է այնպես, որ գիտելիքների և կարողությունների զարգացմանը զուգընթաց՝ ձևավորվեն սովորողների վերաբերմունքները, արժեքային համակարգը, զարգանան սոցիալական հմտություններն ու ստեղծագործական ունակությունները։ 
1. Առարկայի ներդրման և ուսումնական նյութերի մշակման սկզբունքները

13. «Առողջ ապրելակերպ» առարկան ուսումնասիրվում է տարեկան մեկ կիսամյակի ընթացքում 5-11-րդ դասարաններում: 
14. Դասընթացը կարող է վարել միայն վերապատրաստված և երաշխավորված ուսուցիչը կամ հոգեբանը, որը նախապես պետք է ընտրվի դպրոցի կողմից՝ հաշվի առնելով «Առողջ ապրելակերպ» դասավանդելու համար անհրաժեշտ մասնագիտական և անձնային որակները:
15. Հանրակրթության ոլորտը կարգավորող նորմատիվ ակտերի պահանջների և կրթության բովանդակության կառուցվածքի համաձայն` 12-ամյա հանրակրթական դպրոցում «Առողջ ապրելակերպը» դիտարկվում է որպես.
1) համակարգված գիտելիքներ,
2) կարողություններ և հմտություններ (ճանաչողական, տրամաբանական, հաղորդակցական, համագործակցային, ստեղծագործական, ինքնուրույն գործունեության),
3) արժեքային համակարգի մաս, պատշաճ վերաբերմունք, վարքագիծ:
16. Ելնելով վերոնշյալից, առաջարկվում է պահպանել ուսումնական նյութերի մշակման և դպրոցում առանձին դասընթացների ներդրման հետևյալ սկզբունքները.
1) համապատասխան գիտելիքների, հմտությունների, վերաբերմունքների և արժեքային համակարգի, դրական վարքագծի ձևավորումն իրականացվում է հանրակրթության տևողության ամբողջ ժամանակաշրջանում, ըստ դպրոցի հաջորդական աստիճանների.
2) ապահովվում է «Առողջ ապրելակերպի» կրթության միասնական բովանդակությունը բոլոր դպրոցների համար` հանրակրթության պետական չափորոշչին համապատասխան.
3) իրականացվում է ուսումնական թեմաների «պարուրաձև» մշակում-զարգացումը, ապահովվում է դրանց բազմազանությունը և մատուցումը` հաշվի առնելով սովորողների տարիքային, հոգեբանական և ֆիզիոլոգիական առանձնահատկությունները, վարքագիծը.
4) կիրառվում է ուսուցման և դաստիարակության գործընթացների միասնականացման մոտեցումը.
5) ապահովվում է ուսումնական գործընթացին սովորողի հարաճուն, ակտիվ մասնակցությունը, համագործակցային, ինտերակտիվ մեթոդների կիրառումը, բաշխման նյութերի օգտագործումը.
6) կարևորվում է սովորողի մտածողության խթանումը, ինքնուրույն եզրահանգումներ անելու և համոզիչ փաստարկներ բերելու կարողությունների խթանումը. 
7) կիրառվում է գնահատման նոր ձևաչափ` հիմնված ձևավորող գնահատման ձևերի վրա:
1. «Առողջ ապրելակերպի» հիմնական գաղափարները, տրոհված՝ ըստ թեմաների

17. Մի շարք երկրների և կրթական համակարգերի չափորոշիչների ուսումնասիրության արդյունքում ընտրվել են մեր կրթական համակարգին առավել հարմար հիմնական գաղափարների տարբերակը.
1) Սնուցում և ֆիզիկական ակտիվություն
2) Աճ, զարգացում, հիգիենա
3) Հոգեկան, հուզական և սոցիալական առողջություն
4) Փոխհարաբերություններ, սեռային խնդիրներ
5) Վնասակար սովորություններ, ռիսկային վարքագիծ 
6) Բռնություն, հալածանք, շահագործում
7) Սեռական և վերարտադրողական առողջություն
18. Հիմնական գաղափարներն ըստ թեմաների. 
1) Առողջ սնուցում և ֆիզիկական ակտիվություն
ա.ֆիզիկական ակտիվություն և առողջություն.
բ. ռեժիմ՝ օրվա, սնվելու, աշխատանքի և հանգստի.
գ. առողջ և բալանսավորված սննդակարգ. 
դ. սննդի հիգիենա և անվտանգություն.
ե. սննդային սովորություններ, սննդային ռիսկեր և հիվանդություններ.
զ. սննդի պատրաստում և պահպանում.
է. սնունդը սպառողի տեսանկյունից.
ը. սննդի արտադրություն, մշակում և բաշխում:
2) Աճ, զարգացում, հիգիենա
ա. մարմին, անձնական հիգիենա.
բ. աճ և զարգացում.
գ. ընդհանուր ֆիզիկական առողջություն, այդ թվում՝ տեսողական, լսողական, կեցվածքի խանգարումների կանխարգելում. 
դ. հաշմանդամություն:
3) Հոգեկան, հուզական և սոցիալական առողջություն
ա. ինքնաճանաչում, ինքնագնահատում, ինքնարտահայտում, ինքնության ձևավորում.
բ. հակումներ, նախասիրություններ, հետաքրքրություններ.
գ. հույզեր, զգացմունքներ, հուզական ինտելեկտ.
դ.արդյունավետ հաղորդակցում.
ե. արարք և հետևանք.
զ. պատասխանատու որոշումների կայացում.
է. ժամանակի կառավարում.
ը. սթրես և սթրեսի կառավարում.
թ. արժեքներ, մշակութային և սոցիալական նորմեր:
4 Փոխհարաբերություններ, սեռային խնդիրներ
ա. ընտանիք, փոխհարաբերություններն ընտանիքում.
բ. ընկերություն, փոխհարաբերությունները տարեկիցների հետ.
գ. սեռային դերեր, կարծրատիպեր, նախապաշարմունքներ.
դ. սեռային հավասարություն.
ե. առողջ փոխհարաբերություններ.
զ. սոցիալական նորմեր և հավասար հնարավորություններ.
է. խտրականություն, խոցելի խմբեր:
5 Վնասակար սովորություններ, ռիսկային վարքագիծ 
ա. ծխախոտի, ծխախոտային արտադրանքի, նարգիլեի, նիկոտին պարունակող այլ արտադրանքի (վեյփեր, սնուս և այլ) ալկոհոլի և թմրամիջոցների օգտագործման կանխարգելում. 
բ. ճնշումներին և հասակակիցների ազդեցությանը դիմակայում.
գ. վարակիչ հիվանդությունների կանխարգելում.
դ. ոչ վարակիչ հիվանդությունների կանխարգելում.
ե. իմունականխարգելում:
6 Բռնություն, հալածանք, շահագործում
ա. բռնության տարբեր ձևերը. ֆիզիկական, հոգեբանական, տնտեսական, անտեսում, վերահսկում, սեռական բռնություն.
բ. բռնության, բուլինգի և կիբերբռնության կանխարգելում.
գ. շահագործում, թրաֆիքինգ.
դ. սեռով պայմանավորված խտրականություն:
7 Սեռական և վերարտադրողական առողջություն
ա. սեռական հասունացում, ֆիզիկական և հոգեբանական փոփոխություններ, սեփական մարմնի ընկալումը, մարմնի սահմանները.
բ. հիգիենան հասունացման շրջանում.
գ. չպաշտպանված սեռական հարաբերությունների հետևանքները կամ ռիսկային սեռական վարքագծի հետևանքները.
դ. հղիություն և բեղմնականխում.
ե. սեռական ճանապարհով փոխանցվող հիվանդություններ. 
զ. ՄԻԱՎ/ ՁԻԱՀ-ի կանխարգելում, բուժում.
է. ծնողավարություն, ընտանիքի պլանավորում:

19. Բովանդակային վերոնշյալ ուղղությունների համակարգված ուսուցումը հնարավորություն է տալիս սովորողներին ձևավորել սեփական և այլոց առողջությունը պահպանելու վարքագիծ և այն որպես կարևորագույն արժեք գնահատելու որակ: 

8. Ակնկալվող արդյունքները
20. «Առողջ ապրելակերպի» կրթությունը կնպաստի սովորողների ֆիզիկական, մտավոր, բարոյական, հուզական զարգացմանը: Այն հնարավորություն կտա արժեքների համակարգում կարևորել առողջությունը, ընտանիքը, առողջ հարաբերությունները, կայունությունը, ինչպես նաև սեռերի միջև փոխհարաբերություններում հարգանքը, սերը, հոգածությունը և իրավահավասարությունը:
21. «Առողջ ապրելակերպի» կրթության միջոցով հնարավոր կլինի նպաստել հստակ դիրքորոշումների ձևավորմանը, որոնք իրենց հերթին կօգնեն սովորողներին պատասխանատու, հաշվեկշռված որոշումներ կայացնել: 
22. «Առողջ ապրելակերպի» կրթությունը հնարավորություն կտա նաև խորացնել սովորողների գիտելիքները սեռերի փոխհարաբերությունների, սեռային առանձնահատկությունների, սեռական առողջության, վերարտադրության, հույզերի և փոխհարաբերությունների մասին, գիտակցել սեռական կյանքի հետաձգման անհրաժեշտությունը: Միաժամանակ, հիմնական և ավագ դպրոցներում առողջությունը որպես կարևորագույն արժեք ճանաչող քաղաքացու ձևավորումը կնպաստի ֆիզիկական, մտավոր և հոգևոր բարձր ներուժով գործունակ հասարակության ձևավորմանը: Այսպիսով, վերջնարդյունքում սովորողների մոտ պետք է ձևավորվի համապատասխան վերաբերմունք, առողջությունը որպես կարևորագույն արժեք ընկալելու պատրաստակամություն և այն գնահատելու ունակություն, հանրային համակեցության որակներ, առողջ, ապահով և անվտանգ վարքագիծ` առողջ կենսակերպ: 






